Document ID: 32010R0037

32010R0037
L 015/1
SLUŽBENI LIST EUROPSKE UNIJE
22.12.2009.
UREDBA KOMISIJE (EZ) br. 37/2010
od 22. prosinca 2009.
o farmakološki djelatnim tvarima i njihovoj klasifikaciji u odnosu na najveće dopuštene količine rezidua u hrani životinjskog podrijetla
(Tekst značajan za EGP)
EUROPSKA KOMISIJA,
uzimajući u obzir Ugovor o Europskoj uniji,
uzimajući u obzir Uredbu (EZ) br. 470/2009 Europskog parlamenta i Vijeća od 6. svibnja 2009. o propisivanju postupka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (1), a posebno njezin članak 27. stavak 1.,
budući da:
(1)
Radi zaštite javnoga zdravlja, farmakološki djelatne tvari bile su na temelju znanstvene ocjene njihove sigurnosti svrstane u četiri priloga Uredbi Vijeća (EEZ) br. 2377/90 od 26. lipnja 1990. o utvrđivanju postupka Zajednice za određivanje najviših dopuštenih količina rezidua veterinarsko-medicinskih proizvoda u hrani životinjskog podrijetla (2). U Prilogu I. navedene su tvari za koje su određene najveće dopuštene količine rezidua, u Prilogu II. navedene su tvari za koje nije bilo potrebno odrediti najveće dopuštene količine rezidua, u Prilogu III. navedene su tvari za koje su određene privremene najveće dopuštene količine rezidua, a u Prilogu IV. navedene su tvari za koje nije bilo moguće odrediti najveće dopuštene količine rezidua s obzirom na to da rezidui tih tvari u bilo kojoj količini predstavljaju opasnost za ljudsko zdravlje.
(2)
Radi pojednostavljenja je potrebno uvrstiti te farmakološki djelatne tvari i njihovu klasifikaciju s obzirom na najveće dopuštene količine rezidua u Uredbu Komisije. Kako se ta klasifikacija temelji na sustavu klasifikacije predviđenom Uredbom (EZ) br. 470/2009, tom je klasifikacijom potrebno uzeti u obzir mogućnost davanja odnosnih farmakološki djelatnih tvari životinjama za proizvodnju hrane.
(3)
Postojeće je podatke o terapeutskoj klasifikaciji farmakološki djelatnih tvari iz Priloga Uredbi (EEZ) br. 2377/90 potrebno uvrstiti u stupac o terapeutskoj klasifikaciji tvari.
(4)
Radi lakše je uporabe sve farmakološki djelatne tvari potrebno navesti u jednom prilogu, i to abecednim redom. Radi jasnoće je potrebno izraditi dvije različite tablice: jednu za dopuštene tvari, koje su navedene u prilozima I., II. i III. Uredbi (EEZ) br. 2377/90, a jednu za zabranjene tvari, koje su navedene u Prilogu IV. toj Uredbi.
(5)
U ovu se Uredbu ne smiju uvrstiti privremeno najveće dopuštene količine rezidua za farmakološki djelatne tvari koje su navedene u Prilogu III. Uredbi (EEZ) br. 2377/90, a za koje je isteklo razdoblje uporabe.
(6)
Mjere predviđene ovom Uredbom u skladu su s mišljenjem Stalnog odbora za veterinarsko-medicinske proizvode,
DONIJELA JE OVU UREDBU:
Članak 1.
Farmakološki djelatne tvari i njihova klasifikacija s obzirom na najveće dopuštene količine rezidua utvrđene su u Prilogu.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. prosinca 2009.

Labels: 0
3
17